Organisasies eis Lesufi se afdanking oor planne vir skole | Maroela Media
Carien Bloem, AfriForum se koördineerder vir onderwys. Foto: Verskaf.
AfriForum het 'n brief aan Angie Motshekga, minister van onderwys, gestuur waarin die burgerregte-organisasie die afdanking van Panyaza Lesufi, Gautengse LUR vir onderwys, eis.
Dit volg nadat Lesufi op 30 Julie talle voorgestelde gewysigde skoleregulasies vir Gautengse skole in die komende jaar in die Staatskoerant gepubliseer het.
AfriForum, die Skoleondersteuningsentrum (SOS) en die vakbond Solidariteit meen die voorgestelde wysigings is nie net teenstydig met die Grondwet nie, maar dit sal skoolbeheerliggame se magte om skole suksesvol te bestuur drasties inperk.
Dié organisasies het Donderdag tydens 'n mediakonferensie in Centurion hul kommer oor die regulasies gedeel.
Die organisasies meen die gevolg indien dié regulasies ingestel sou word, sal wees:
Ouers sal nie meer kan kies in watter skool hulle hul kinders wil plaas nie. Ná die aanlyn-aansoekproses sal die onderwysdepartement alleen kan besluit watter kind in watter skool sal wees.
Skole sal nie meer kan aandui hoeveel kinders hulle kan akkommodeer nie. Die departement gaan skole inlig hoeveel kinders ingeneem moet word. Beheerliggame kon voorheen die kapasiteit bepaal en daarvolgens werk, maar die nuwe regulasies stel die departement in staat om skole te dwing om leerlinge in te neem, ongeag of daar kapasiteit is of nie.
Skole sal nie meer hul taalbeleid kan toepas nie. Omdat die LUR vir onderwys leerders eensydig in skole plaas, word skole se taalbeleide in geheel verontagsaam. In praktyk sal alle skole dan uiteindelik enkelmediumskole met Engels as onderrigtaal word. Beheerliggame se besluitnemingsmag oor skole se taalbeleid word hierdeur effektiewelik weggeneem.
Carien Bloem, AfriForum se projekkoördineerder van onderwys, sê die organisasie sal graag wou sien dat Lesufi vervang word met 'n LUR wat in belang van gehalte-onderwys en leerderwelstand sal optree. Die LUR moet daarop fokus om die 80% wanfunksionele skole te verbeter en nuwe skole aan te bou.
"Volgens die syfers tot AfriForum se beskikking is daar 'n tekort van 348 skole in Gauteng terwyl daar net 85 in die vorige finansiële jaar gebou is," sê Bloem.
Die organisasies is oortuig dat die beheerliggame en gemeenskappe self daartoe in staat is om hulle skole te bestuur terwyl 'n onderwysdepartement 'n meer ondersteunende rol moet vervul.
Melanie Buys, SOS se hoof van stelsels, sê navorsing het bewys skole floreer waar gemeenskappe by die skole betrokke is. Foto: Verskaf.
"Navorsing wys dat skole floreer in gevalle waar die gemeenskap betrokke is en 'n aktiewe rol in die bestuur van 'n skool speel. Indien die LUR beheer van hierdie funksies oorneem, sal die gemeenskap geld, tyd en kundigheid onttrek," sê Melanie Buys, hoof van stelsels by die SOS.
"Uitnemende skole steun swaar op geld en hulpbronne vanuit die gemeenskap, aangesien hulle al minder ondersteuning van die regering kry. Dit is ironies dat Lesufi meer mag oor openbare skole wil hê, terwyl regeringsubsidies en gesubsidieerde poste aan skole afneem.
"Skole sukkel ook toenemend om geld vanaf die departement terug te kry wanneer hulle ouers van skoolgeld vryskeld. Dit maak meer sin dat persone en groepe wat openbare skole befonds meer beheer oor die bestuur van 'n skool as die regering moet hê," sê Buys.
Werner Human, Solidariteit se adjunkbestuurshoof, het sy kommer oor magmisbruik binne die onderwysdepartement uitgespreek. Foto: Verskaf.
Solidariteit meen dat die wysigings aan die regulasies polities opportunisties en 'n vorm van magsmisbruik is.
"Die voorgestelde wysigings sluit diegene wat ten nouste by die bestuur en sukses van openbare skole betrokke is summier uit, en stel voor dat hierdie plek deur die staat ingeneem word," sê Werner Human, Solidariteit se adjunkbestuurshoof vir regsdienste.
"Hierdie doelgerigte poging om openbare skole volkome van die staat afhanklik te maak, is onrusbarend. Dit is daarom noodsaaklik dat die publiek se teenkanting duidelik moet blyk," voeg Human by.
Die organisasies wil die publiek ten sterkste aanmoedig om aan die openbaredeelnameproses deel te neem deur voor 29 Augustus 2018 op die onderskeie organisasies se webtuistes teen die "kaping" van skole kommentaar te lewer.
Lesers kan Virskole.com besoek om hulle mening oor die voorgestelde regulasies vir Gautengse skole te gee.
Hy bring net onmin onder suid afrikaner vir sy eie doel mense wil net aan gaan met hul lewens hier
Lesufi krap waar dit nie jeuk nie. mMaak liewer werk daarvan om die disfunksionele skole op n beter grondslag te plaas en laat goed funksionerende skole met rus om gehalte onderwys te bly lewer.
Mens is nogal vêr gevorder in die lewe indien jy tot die besef kom dat jy nie weet dit wat jy wel dink jy weet.
Sterkte, daardie man klou soos 'n neut. Lyk amper of sy gekook pas by die gekook id regering se pot. Kyk maar rond.
Lesufi het baie duidelik 'n rassistiese en anti Afrikaanse agenda. Hy misbruik ouers se swaar verdiende fondse. Die ANC moet baie meer skole bou en ophou om deur politieke speletjies die blaam op Afrikaners te plaas.